Jakobo 5 | Beibele Inthaneteng | Phetolelo ya Lefase le Lefsa
5 Tlang bjale lena bahumi,+ llang le golole ka baka la ditlhokofalo tša lena tšeo di le tlelago.+ 2 Mahumo a lena a bodile gomme diaparo tša lena di jelwe ke tshwele.+ 3 Gauta le silifera ya lena di jelwe ke ruse gomme ruse ya tšona e tla ba bohlatse bja go le latofatša, e tla ja nama ya lena. Selo seo le se bolokilego+ matšatšing a mafelelo+ se tla swana le mollo.+ 4 Bonang! Meputso yeo e swanelago bašomi bao ba bunnego mašemo a lena eupša e le yeo le e swareletšego,+ e duletše go goeletša+ gomme mekgoši ya go nyaka thušo+ ya babuni e fihlile ditsebeng+ tša Jehofa wa madira. 5 Le pheletše matsaka le go ikgotsofatša lefaseng.+ Dipelo tša lena di swana le diphoofolo tšeo di nonago go fihla letšatšing la go hlabja ga tšona.+ 6 Le bone moloki molato la ba la mmolaya. Na ga a le ganetše?+ 7 Ka gona bana bešo, le se ke la fela pelo go fihlela nakong ya go ba gona+ ga Morena. Bonang! Molemi o dula a letile dienywa tše bohlokwa tša lefase, a sa di felele pelo go fihla ge go etla pula ya pele le pula ya morago.+ 8 Le lena bontšhang go se fele pelo;+ tiišang dipelo tša lena gobane go ba gona ga Morena go batametše.+ 9 Le se ke la ngongoregelana bana bešo, e le gore le se ke la ahlolwa.+ Tsebang gore moahlodi o eme pele ga mejako.+ 10 Bana bešo, baporofeta+ bao ba boletšego ka leina la Jehofa+ ba tšeeng e le mohlala+ wa go tlaišwa ke bobe+ le wa go bontšha go se fele pelo.+ 11 Bonang! Bao ba kgotleletšego re re ba thabile.+ Le kwele ka kgotlelelo ya Jobo+ gomme le bone pheletšo yeo Jehofa a e neilego,+ gore Jehofa o na le lerato le legolo e bile ke yo a gaugelago.+ 12 Eupša ka godimo ga tšohle bana bešo, tlogelang go ena, e ka ba ka legodimo goba ka lefase goba ka keno le ge e le efe e nngwe.+ Eupša Ee ya lena a e be Ee, gomme Aowa ya lena e be Aowa, e le gore le se ke la lebanwa ke kahlolo.+ 13 Na go na le motho gare ga lena yo a nago le mathata? A a tšwele pele a rapela.+ Na go na le motho yo a thabilego? A a opele dipsalme.+ 14 Na go na le motho yo a babjago gare ga lena?+ A a bitše bagolo+ ba phuthego ba mo rapelele, ba mo tlotše ka makhura+ leineng la Jehofa. 15 Thapelo ya tumelo e tla fodiša yo a babjago+ gomme Jehofa o tla mo tsoša.+ Le gona ge e ba a dirile dibe, o tla lebalelwa.+ 16 Ka gona, ipoboleng+ dibe tša lena ka bolokologi seng sa lena gomme le rapelelaneng gore le fodišwe.+ Topo ya moloki e na le matla e bile e a šoma.+ 17 Eliya e be e le motho yo a nago le maikwelo a swanago le a rena,+ lega go le bjalo o ile a rapela ka go tšwa pelong gore pula e se ke ya na;+ yona ya se ke ya na nageng ka nywaga e meraro le dikgwedi tše tshelelago. 18 Ke moka o ile a rapela gape gomme legodimo la neša pula, naga ya tšweletša dienywa.+ 19 Bana bešo, ge e ba motho gare ga lena a fapošwa therešong gomme yo mongwe a mo gomiša,+ 20 tsebang gore motho le ge e le ofe yo a gomišago modiradibe phošong+ ya tsela ya gagwe o tla phološa moya wa motho yoo lehung+ gomme o tla bipa dibe tše dintši.+